《寺院新竹》
唐代·元稹

宝地琉璃坼，紫苞琅玕踊。亭亭巧于削，一一大如拱。

冰碧林外寒，峰峦眼前耸。槎枒矛戟合，屹仡龙蛇动。

烟泛翠光流，岁馀霜彩重。风朝竽籁过，雨夜鬼神恐。

佳色有鲜妍，修茎无拥肿。节高迷玉镞，箨缀疑花捧。

讵必太山根，本自仙坛种。谁令植幽壤，复此依闲冗。

居然霄汉姿，坐受藩篱壅。噪集倦鸱乌，炎昏繁蠛蠓。

未遭伶伦听，非安子犹宠。威凤来有时，虚心岂无奉。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。